Catarroja organitza una jornada informativa del projecte EGM per al polígon industrial
27 oct. 2022

Aquesta setmana s’ha celebrat la primera reunió informativa del projecte d'EGM, Entitats de Gestió i Modernització, amb empresaris del polígon de Catarroja i que ha comptat amb la participació de Lorena Silvent, vicealcaldessa de Catarroja i Alejandro García, regidor de Polígon Industrial. Aquest projecte es fruit de l’esforç comú de l’Associació d’Empresaris de Catarroja, AECA, amb col·laboració de la regidoria de Polígon Industrial de l’Ajuntament de Catarroja. La sessió informativa es va gravar perquè les persones que no pogueren assistir de manera presencial puguen tindre tota la informació al seu abast.

Amb la posada en marxa de l’EGM comptem amb un organisme que s'encarrega dels problemes del dia a dia i aconsegueix així que els polígons tinguen la importància que mereixen. Ara, perquè aquesta mesura siga plenament efectiva necessitem la col·laboració dels propietaris del sòl industrial i teixit empresarial, sols amb la unitat convertirem aquest gran projecte en una eina molt efectiva per a millorar el nostre polígon industrial”, explica Lorena Silvent, vicealcaldessa de Catarroja.

El següent pas dins d’aquest procés d’implantació i informació al sector es donarà en la Setmana de l’Economia de Catarroja del pròxim 23 de novembre. Ací tindrà lloc una nova jornada informativa on s’exposarà l’experiència de l’EGM aplicada al polígon industrial de la Vall d’Uixó, una oportunitat per a conéixer de primera mà el funcionament i els beneficis de convertir-se en Entitat de Gestió i Modernització.

Finalment, cal recordar que el mes d'abril passat, l'Ajuntament va aprovar una subvenció de 28.000 euros perquè des d'AECA s'iniciara el procés de constitució de l'Entitat de Gestió i Modernització del Polígon amb l'objectiu de millorar competencialment el sòl industrial de Catarroja.